



НАРЕДБА
ЗА УСЛОВИЯТА И РЕДА ЗА УПРАЖНЯВАНЕ НА ПРАВАТА НА СОБСТВЕНОСТ НА ОБЩИНА ПИРДОП В ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА, ЗА УЧАСТИЕТО НА ОБЩИНАТА В ГРАЖДАНСКИ ДРУЖЕСТВА И ЗА СКЛЮЧВАНЕ НА ДОГОВОРИ ЗА СЪВМЕСТНА ДЕЙНОСТ

Приета с Решение № 9 по Протокол № 1 от 28.012021 г. от заседание на Общински съвет - Пирдоп

Глава първа.
ОБЩИ ПОЛОЖЕНИЯ

	Чл. 1. С тази наредба, в съответствие с чл. 51а, ал. 4 от Закона за общинската собственост се уреждат:
	1. редът за образуване, преобразуване и прекратяване на еднолични търговски дружества с общинско участие в капитала;
	2. упражняване на правата на собственост на общината в дружества с общинско участие и сключването на договори за съвместна дейност;
	3. възлагането на управлението и контрола и съдържанието на договорите, съставът и компетенциите на органите за управление и контрол, редът за определяне на представителите на общината в органите за управление и контрол, техните права и задължения, възнаграждението и отговорността при неизпълнение на задълженията;
	4. правилата за сключване на договори за наем и разпореждане с дълготрайни активи и за задължително застраховане на имуществото;
	5. условията и редът, по който общината може да внася свободни имоти и вещи или вещни права върху имоти, частна общинска собственост, като непарична вноска в капитала на търговски дружества;
	Чл. 2. (1) Общинският съвет упражнява правата на собственост на общината в търговските дружества с общинско имущество и в търговските дружества с общинско участие в капитала при условията, по реда и чрез органите, посочени в тази наредба.
	(2) Стопанската дейност на Община Пирдоп се осъществява чрез:
	1. търговски дружества с общинско участие в капитала;
	2. граждански дружества по Закона за задълженията и договорите;
	3. самостоятелно - чрез общински предприятия.
	(3) Общината осъществява самостоятелно стопанска дейност в предвидените от Закона за общинската собственост случаи чрез общински предприятия по ред и начин, указан в устройствените им правилници, приети от общинския съвет.

Глава втора.
УЧАСТИЕ НА ОБЩИНАТА В ТЪРГОВСКИ ДРУЖЕСТВА

Раздел I.
ОБРАЗУВАНЕ , ПРЕОБРАЗУВАНЕ И ПРЕКРАТЯВАНЕ НА ТЪРГОВСКИ ДРУЖЕСТВА, В КОИТО ОБЩИНА ПИРДОП Е ЕДНОЛИЧЕН СОБСТВЕНИК НА КАПИТАЛА

	Чл. 3. (1) Търговските дружества се образуват, преобразуват и прекратяват с решение на Общински съвет - Пирдоп по реда и при условията на Търговския закон, Закона за общинската собственост, Закона за лечебните заведения и други относими нормативни актове.
	(2) Едноличните дружества с общинско участие в капитала могат да бъдат: еднолични дружества с ограничена отговорност и еднолични акционерни дружества.
	(3) Общинските лечебни заведения - еднолични акционерни дружества, имат едностепенна система на управление. Съветът на директорите на общинските лечебни заведения за болнична помощ се състои от трима членове.
	Чл. 4. (1) При образуване на еднолично търговско дружество с общинско участие в капитала Общински съвет - Пирдоп решава всички въпроси от компетентността на учредителя по смисъла на Търговския закон и в зависимост от избраната правна форма.
	(2) Решението на общински съвет за образуване на еднолично търговско дружество с общинско участие в капитала съдържа:
	1. фирмата, седалището и адреса на управление на дружеството;
	2. предмета на дейност и срока, за който се създава дружеството, когато има такъв;
	3. размера на капитала, брой дялове или акции, вид на акциите, номинална стойност на 1 /една/ акция, особени условия за прехвърляне, ако има такива;
	4. учредителен (дружествен) акт/устав на дружеството;
	5. паричните и непаричните вноски по вид и стойност;
		6. органите на управление и контрол;
	7. други условия във връзка с учредяването, съществуването и прекратяването на дружеството;
	(3) Решението на общинския съвет за образуване на еднолично търговско дружество с общинско участие в капитала се взема при съблюдаване на следните принципи: конкретизиране на предмета на дейност на дружеството; икономическа изгода за общината; съобразяване и възможност за въздействие на пазара и упражняване правата на собственост на общината в търговските дружества в интерес на местната общност.
	Чл. 5. (1) Преобразуването на общинско еднолично търговско дружество, както и на такова с общинско участие в капитала се извършва с решение на Общински съвет - Пирдоп по реда на Глава шестнадесета от Търговския закон чрез вливане, сливане, разделяне или отделяне, както и чрез промяна на правната форма на дружеството.
	(2) Решението за преобразуване на еднолични търговски дружества с общинско участие в капитала се взема от общинския съвет по стопанска, финансова или обществена целесъобразност, или когато закон предвижда това.
	(3) С решението по ал. 2 общинският съвет определя вида на преобразуването и одобрява договора или плана за преобразуване, освен ако закон не изисква друго. С решението за преобразуване чрез промяна на правната форма се приема и учредителния акт на новоучреденото дружество и се избира управителя му, респективно съвета на директорите, със срок до провеждане на конкурс.
	(4) При преобразуване на общински предприятия в капитала на дружеството се записват всички дълготрайни активи на предприятието, посочени в баланса му.
	Чл. 6. Прекратяването на общинско еднолично търговско дружество, както и на такова с общинско участие в капитала се извършва по реда на Търговския закон, Закона за лечебните заведения и други относими нормативни актове с решение на Общински съвет - Пирдоп.
	Чл. 7. (1) Предложенията за решение по чл. 4, чл. 5 и чл. 6 се внасят за разглеждане в общински съвет от кмета на общината или общински съветник. 
	(2) Решенията по чл. 4, чл. 5 и чл. 6 се приемат с поименно гласуване, което се отразява в протокола от заседанието, с мнозинство повече от половината от общия брой на съветниците.
	Чл. 8. (1) Общината може да внася свободни имоти и вещи или вещни права върху имоти - частна общинска собственост, като непарична вноска в капитала на търговски дружества, въз основа на решение на Общински съвет - Пирдоп, по предложение на кмета на общината или общински съветник.
	(2) Предложението по ал. 1 трябва да съдържа пълно описание на непаричната вноска и обосновка на необходимостта и/или целесъобразността от внасянето й в търговското дружество.
	(3) Решението по ал. 1 се взема с мнозинство от две трети от общия брой на общинските съветници.
	(4) Оценката и внасянето на непаричната вноска се извършват при условията и по реда на Търговския закон.
	(5) Оценката по ал. 4 се приема от общинския съвет с мнозинство от две трети от общия брой на общинските съветници.
	(6) С решение на Общински съвет - Пирдоп, по предложение на кмета на общината или общински съветник капиталът на едноличните търговски дружества с общинско участие може да се намалява със стойността на имоти и вещи или вещни права, които са внесени като непарична вноска в капитала им.
	(7) Имотите и вещите, със стойността на които е намален капиталът на едноличните търговски дружества с общинско участие, придобиват статут на частна общинска собственост от влизането в сила на решението по ал. 6 и се управляват по ред, определен от общинския съвет.
	(8) Общински съвет - Пирдоп със свое решение се произнася по характера на собствеността и предоставянето за управление на имота /вещта/ или вещните права, придобити от общината след приключване на производството по ликвидация на едноличните търговски дружества с общинско участие.

Раздел II.
УЧАСТИЕ НА ЕДНОЛИЧНИТЕ ТЪРГОВСКИ ДРУЖЕСТВА, В КОИТО ОБЩИНА ПИРДОП Е ЕДНОЛИЧЕН СОБСТВЕНИК НА КАПИТАЛА В КАПИТАЛА В
ДРУГИ ДРУЖЕСТВА

	Чл. 9. Едноличните търговски дружества с общинско участие в капитала могат да участват в други търговски дружества чрез придобиване на дялове или акции от вече съществуващи дружества, или съвместно с други правни субекти да учредяват търговски дружества, или да учредяват еднолични търговски дружества, в които те са единствен собственик на капитала, след решение на общинския съвет.
	Чл. 10. Решенията по чл. 9 се вземат от общинския съвет, с мнозинство повече от половината от общия брой на общинските съветници, по предложение на управителя, респективно съвета на директорите на едноличното търговско дружество с общинско участие..
	Чл. 11. Предложението на управителя, респективно на съвета на директорите трябва да съдържа обосновка на необходимостта и/или целесъобразността от участието на едноличното търговско дружество с общинско участие в друго търговско дружество.
	Чл. 12. Едноличните търговски дружества с общинско участие не могат да участват в други търговски дружества с непарична вноска, с изключение на еднолични търговски дружества, в които те са единствен собственик на капитала.

Раздел III.
ОРГАНИ ЗА УПРАВЛЕНИЕ И КОНТРОЛ НА ТЪРГОВСКИ ДРУЖЕСТВА, В КОИТО
ОБЩИНАТА Е ЕДНОЛИЧЕН СОБСТВЕНИК, СЪДРУЖНИК ИЛИ АКЦИОНЕР

	Чл. 13. (1) Органи на общинските предприятия - еднолични дружества с ограничена отговорност са:
	1. едноличния собственик на капитала - Община Пирдоп, чрез Общински съвет - Пирдоп, който упражнява правата на общината, като решава въпросите от компетентността на общото събрание.
	2. управителя /управителите/.
	(2) Органи на общинските предприятия - еднолични акционерни дружества са:
	1. едноличният собственик на капитала - Община Пирдоп, чрез Общински съвет - Пирдоп, който упражнява правата на общината, като решава въпросите от компетентността на общото събрание.
	2. съветът на директорите /при едностепенна система на управление/ или надзорният и управителният съвет / при двустепенна система на управление/.
	(3) Органите за управление на търговските дружества, в които Община Пирдоп е съдружник или акционер, се формират при условията и по реда на Търговския закон.
	Чл. 14. Общинският съвет упражнява правата на едноличния собственик на капитала в едноличните търговски дружества с общинско участие в капитала.
	Чл. 15. Общинският съвет избира представителите на общината в органите за управление на търговските дружества с общинско участие в капитала, при условията и по реда на Търговския закон и съгласно дружествените договори или уставите на тези дружества, както и при спазване изискванията на Закона за публичните предприятия и разпоредбите на тази наредба.
	Чл. 16. Общинският съвет може да предвиди избирането на контрольор в едноличните търговски дружества с ограничена отговорност, който да следи за спазване на учредителния (дружествения) акт, за опазване на имуществото на дружеството и да дава отчет пред общинския съвет.
	Чл. 17. При вземане на решение за прекратяване на общинско еднолично търговско дружество, освен в случай на несъстоятелност, Общински съвет - Пирдоп назначава ликвидатор, като кметът на Община Пирдоп, след оправомощаване от Общински съвет – Пирдоп, сключва договор с него. Договорът с ликвидатора се сключва по реда на Закона за задълженията и договорите. 
	Чл.18. (1) В общото събрание на търговските дружества, в които общината е акционер или съдружник, тя се представлява от определено от Общински съвет - Пирдоп лице. 
	(2) Общински съвет - Пирдоп може да упълномощи кмета на общината, председателя на общинския съвет, общински съветник или трето лице да представлява общината в общото събрание на търговското дружество.
	(3) Когато трето лице участва като представител, общинският съвет му определя възнаграждение.
	(4) Представителят на Община Пирдоп в общото събрание на съдружниците или акционерите в търговско дружество с общинско участие е длъжен да внесе предстоящия дневен ред на Председателя на Общински съвет - Пирдоп и Кмета на общината, като съответните ресорни комисии могат да дадат препоръка за начина, по който следва да гласува представителя на общината на съответното общо събрание.
	(5) Представителите на общината представят на общинския съвет писмена информация за решенията на общите събрания на търговските дружества в 7 /седем/ дневен срок след провеждане на събранието.
	(6) Когато общинският съвет констатира нарушаване на интересите на общината от неин представител в търговското дружество, или действия в нарушение на дадените му пълномощия, той го освобождава и избира нов представител. Ако в резултат на тези действия на общината са причинени вреди, общинският съвет взема решение за търсене на отговорност.
	Чл. 19. Органите на търговските дружества, в които общината е съдружник или акционер, се формират при условията и по реда на Търговския закон.

Раздел IV.
СЪСТАВ НА ОРГАНИТЕ НА ЕДНОЛИЧНИТЕ ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА

	Чл. 20. (1) Управител на общинско еднолично търговско дружество с ограничена отговорност може да бъде лице, отговарящо на изискванията на чл.20, ал.1 от Закона за публичните предприятия.  
	(2) Контрольор на общинско еднолично търговско дружество с ограничена отговорност може да бъде лице, отговарящо на изискванията на чл.20, ал.1 от Закона за публичните предприятия..
	(3) Управител, съответно изпълнителен директор, на общинско еднолично търговско дружество - лечебно заведение може да бъде лице, отговарящо на изискванията на чл.63, ал.1 от Закона за лечебните заведения.
	(4) Членовете на изпълнителни и контролни органи на общински еднолични акционерни дружества могат да бъдат лица, отговарящи на изискванията на чл.20, ал.1 от Закона за публичните предприятия.
	Чл. 21. В органите за управление и контрол на общинското еднолично търговско дружество се спазват пропорциите за наличие на независими членове в тези органи по смисъла на Закона за публичните предприятия, както и изискванията за назначаването им.
	Чл. 22. Ликвидатор на общинско еднолично търговско дружество - лечебно заведение, може да бъде само лице, отговарящо на изискванията, посочени в Закона за лечебните заведения.
	Чл. 23. Разпоредбите на този раздел се прилагат съответно и за всички публични предприятия по смисъла на чл.2 от Закона за публичните предприятия. 

Раздел V.
ПРАВОМОЩИЯ НА ОРГАНИТЕ НА ОБЩИНСКИТЕ ЕДНОЛИЧНИ ТЪРГОВСКИ ДРУЖЕСТВА

	Чл. 24. (1) Общинският съвет, упражняващ правата на общината като едноличен собственик на капитала в общинските предприятия - еднолични дружества с ограничена отговорност:
	1. разполага с правомощията по чл. 137, ал. 1, т. 1-т. 9 от Търговския закон;
	2. взема решения за допълнителни парични вноски;
	3. дава съгласие за обезпечения в полза на трети лица;
	4. дава съгласие за сключване на договори за кредитиране на трети лица и договори за задължително застраховане на имуществото;
	5. дава съгласие за учредяване на ипотека и залог на дълготрайни активи на дружеството;
	6. назначава ликвидаторите при прекратяване на дружеството освен в случай на несъстоятелност;
	(2) Общинският съвет може да взема решения по всеки друг въпрос, отнасящ се до управление на дружеството.
	(3) Предложения за вземане на решения по ал. 1 и ал. 2 до Общински съвет - Пирдоп могат да правят кметът на общината, общинските съветници, управителите на търговските дружества.
	Чл. 25. (1) Едноличният собственик на капитала в общинските предприятия - еднолични акционерни дружества упражнява правомощията по чл. 221, т. 1 - т. 11 от Търговския закон.
	(2) Общинският съвет може да взема решения по всеки друг въпрос, отнасящ се до управление на дружеството.
	(3) Предложения за вземане на решения по ал. 1 и ал. 2 до Общински съвет - Пирдоп могат да правят кметът на общината, общинските съветници, органите на управление на търговските дружества.
	Чл. 26. Управлението на общинските еднолични търговски дружества се възлага с договор за управление.
	Чл. 27. (1) В договора за управление или за контрол се определят:
	1. правата и задълженията на страните;
	2. размерът на възнаграждението и начина на плащането му;
	3. отговорността на страните при неизпълнение на договора;
	4. основанията за прекратяване на договора;
	5. други условия.
	Чл. 28. (1) В договора с ликвидаторите се определят:
	1. правата и задълженията на страните;
	2. размерът на възнаграждението и начинът на плащането му;
	3. отговорността на страните при неизпълнение на договора;
	4. срокът на приключване на работата.
	(2) Ликвидаторите на общински еднолични търговски дружества имат правата и задълженията, предвидени в Търговския закон, Закона за лечебните заведения и други относими нормативни актове.
	29. Управителят на публично предприятие - еднолично дружество с ограничена отговорност:
	1. организира и ръководи дейността на дружеството съобразно закона, учредителния акт на дружеството и решенията на Общински съвет - Пирдоп;
	2. представлява дружеството;
	Чл. 30. (1) Съветът на директорите на публично предприятие - еднолично акционерно дружество с едностепенна система на управление:
	1. представлява дружеството;
	2. възлага управлението на дружеството на един или няколко изпълнителни членове, избрани измежду неговите членове, и определя след съгласуване с общинския съвет възнаграждението им;
	3. решава всички въпроси, които не са от изключителната компетентност на едноличния собственик на капитала.
	(2) Надзорният съвет на публично предприятие - еднолично акционерно дружество:
	1. избира членовете на управителния съвет, определя след съгласуване с общинския съвет тяхното възнаграждение, и може да ги заменя по всяко време, като при избора се провежда конкурс по правилата на тази наредба, в който надзорния съвет има правата на общинския съвет по конкурсните правила;
	2. представлява дружеството само в отношенията с управителния съвет;
	(3) Управителният съвет на публично предприятие - еднолично акционерно дружество:
	1. управлява и представлява дружеството под контрола на надзорния съвет;
	2. решава всички въпроси, които не са от изключителната компетентност на едноличния собственик на капитала и на надзорния съвет.
	Чл. 31. Правомощията на едноличния собственик на капитала се посочват в Учредителните актове, съответно в Уставите на общинските предприятия - еднолични търговски дружества.

Раздел VI.
ЗАДЪЛЖЕНИЯ НА ПРЕДСТАВИТЕЛИТЕ НА ОБЩИНА ПИРДОП В ТЪРГОВСКИТЕ
ДРУЖЕСТВА, В КОИТО ОБЩИНАТА Е АКЦИОНЕР ИЛИ СЪДРУЖНИК

	Чл. 32. В дружествата с ограничена отговорност, в които Община Пирдоп е съдружник, лицата, упълномощени да я представляват в Общото събрание на съдружниците, вземат предварително писмено становище от Общински съвет - Пирдоп под формата на решение, за да изразят становище и да гласуват по следните въпроси:
	1. изменяне и допълване на дружествения договор;
	2. приемане или изключване на съдружник, даване на съгласие за прехвърляне на дружествен дял на нов член или на друг съдружник;
	3. намаляване или увеличаване капитала на дружеството;
	4. придобиване и отчуждаване на недвижими имоти и вещни права върху тях;
	5. решение за допълнителни парични вноски;
	6. решение за участие в други дружества;
	7. приемане на годишния отчет и баланса, и разпределяне на печалбата;
	8. преобразуване и прекратяване на дружеството.
	Чл. 33. В акционерните дружества, в които Община Пирдоп е акционер, лицата, упълномощени да представляват общината в общото събрание на акционерите, вземат предварително писмено съгласие от Общински съвет - Пирдоп под формата на решение, за да изразят становище и да гласуват по следните въпроси:
	1. изменяне или допълване на устава на дружеството;
	2. намаляване или увеличаване капитала на дружеството;
	3. преобразуване и прекратяване на дружеството;
	4. избиране и освобождаване членовете на съвета на директорите, съответно на надзорния съвет;
	5. одобряване на годишния финанансов отчет, след заверка от назначения регистриран одитор, както и решението за разпределяне на печалбата;
	6. освобождаване от отговорност членовете на надзорния съвет, на управителния съвет и на съвета на директорите;
	7. назначаване и освобождаване на регистриран одитор;
	8. други въпроси, предоставени в неговата компетентност от закона и устава.
	Чл. 34. Лицата, упълномощени да представляват общината в Общото събрание на съдружниците или акционерите:
	1. отчитат дейността си писмено пред общински съвет най-малко един път на шест месеца;
	2. внасят писмена информация за състоянието на дружеството след приемане на годишния отчет на дружеството;
	3. представят копие от годишния финансов отчет за съответната година на кмета на общината и на общинския съвет;
	4. при поискване от общински съвет и от кмета на общината изготвят информация за финансово-икономическото и организационно състояние на дружеството;
	5. представят на общински съвет и кмета на общината копие от поканата за свикване на Общо събрание на акционерите или съдружниците;
	6. представят на общински съвет и кмета на общината материалите по дневния ред, в случай че не са приложени към поканата, като ги изискват от дружеството;
	7. изготвят и представят писмено становище по обявения в поканата дневен ред до Общински съвет - Пирдоп и кмета на общината;
	8. в тридневен срок от провеждане на Общото събрание на акционерите или съдружниците, докладват на общински съвет и кмета на общината за взетите решения, като прилагат протокол за тях;
	9. изпращат до длъжностното лице водещо публичния регистър на общинските търговски дружества съгласно тази наредба, заверени преписи от актовете, удостоверяващи обстоятелствата, подлежащи на вписване в Регистъра на търговските дружества с общинско участие, в срок до седем дни след издаването им.

Раздел VII.
ВЪЗЛАГАНЕ НА УПРАВЛЕНИЕТО И КОНТРОЛА НА ПУБЛИЧНИТЕ ОБЩИНСКИ
ТЪРГОВСКИ ДРУЖЕСТВА

	Чл. 35. (1) Управлението на общински еднолични търговски дружества с ограничена отговорност се възлага с договор за управление, сключен между съответния управител и кмета на Община Пирдоп, оправомощен с решение на общински съвет.
	(2) Управлението на общински еднолични акционерни дружества с едностепенна система на управление се възлага с договор за управление, сключен с всеки от членовете на съвета на директорите с кмета на Община Пирдоп, оправомощен с решение на общински съвет.
	(3) Отношенията между съвета на директорите и изпълнителния член (изпълнителен директор) се уреждат с договор за възлагане на управлението, сключен с председателя на съвета на директорите по решение на съвета на директорите.
	(4) При общинските еднолични акционерни дружества с двустепенна система на управление, договорът с член на надзорния съвет се сключва от името на дружеството, чрез кмета на Община Пирдоп, оправомощен с решение на общински съвет.
	(5) При общинските еднолични акционерни дружества с двустепенна система на управление договорите за възлагане на управлението се сключват между председателя на надзорния съвет и всеки член на управителния съвет.
	(6) Контролът за изпълнението на учредителния (дружествения) акт и за опазване имуществото на общинското еднолично търговско дружество с ограничена отговорност, се възлага с договор за контрол, сключен между съответния контрольор и кмета на Община Пирдоп, оправомощен с решение на общински съвет.
	(7) Договорите за управление и договорите за контрол в общинските еднолични търговски дружества се сключват за срок от 3 години. Срокът може да бъде удължен с решение на общинския съвет.
	(8) Договорите по ал.1, 2, 4 и 6 се подписват в три еднообразни екземпляра - по един за дружеството, за лицето, на което е възложено управлението/контрола и за Община Пирдоп.
	(9) Договорът за управление и контрол на членове на органите на управление и контрол на общинските лечебни заведения и на лечебните заведения с общинско участие в капитала по чл. 63, ал. 3 от Закона за лечебните заведения се сключва при условията и по реда на Закона за публичните предприятия и на правилника за прилагането му.
	Чл. 36. (1) Членовете на органите за управление и контрол на общинските еднолични търговски дружества се избират след провеждане на конкурс по реда и при условията на настоящата наредба.
	(2) Конкурсът се открива с решение на Общински съвет - Пирдоп.
	(3) Членовете на органите на управление и контрол на общинските лечебни заведения и на лечебните заведения с общинско участие в капитала, които са публични предприятия по смисъла на Закона за публичните предприятия, се избират и назначават след провеждане на конкурс по реда на Закона за публичните предприятия.
	(4) Първите членове на органи за управление и контрол при регистрация на дружеството могат да се назначат без да се провежда конкурс за период до провеждане на конкурс, в т.ч. и при избора на членове на управителен съвет от надзорния съвет при акционерно дружество с двустепенна структура.
	Чл. 37. Конкурсът на общинските еднолични търговски дружества, с изключение на тези по чл. 36, ал.3 се провежда на три етапа:
	1. проверка на съответствието на представените документи с предварително обявените изисквания;
	2. представяне от кандидатите на бизнес програма за развитието и дейността на дружеството за тригодишен период;
	3. събеседване с кандидатите.
Чл. 38. (1) Решението на Общински съвет - Пирдоп за откриване на конкурса съдържа:
	1. обект на конкурса;
	2. минимални и специфични изисквания към кандидатите;
	3. необходими документи, място и срок, в който да бъдат подадени;
	4. дата, час и място на провеждане на конкурса;
	5. критерии за оценка на бизнес програмата, представена от кандидата;
	6. критерии за оценка на проведеното събеседване.
	(2) С решението по ал. 1 общинският съвет определя комисия за организиране и провеждане на конкурса и определя нейния председател. В състава на комисията се включва поне едно лице - юрист. 
	(3) За участие в конкурса се подават два отделни непрозрачни плика, както следва:
	1. Плик №1 съдържа изискуемите от кандидата документи за участие в конкурса.
	2. Плик №2 съдържа Бизнес програмата за развитието и дейността на дружеството за тригодишен период, изготвена от кандидата.
	(4) Двата плика се поставят в общ запечатан плик, върху който се изписва името на кандидата, дружеството, за което кандидатства, и телефон за връзка.
	(5) Документите за участие в конкурса се подават в деловодството на Община Пирдоп и се завеждат по реда на тяхното постъпване. За всяко постъпило заявление се издава документ, в който се посочват името на подателя, датата и часът на приемането му.
	(6) Критерии за оценка на Бизнес програмата за развитието и дейността на дружеството за тригодишен период:
	1. съответствие на Бизнес програмата с нормативните изисквания, уреждащи дейността на дружеството;
	2. степен на реална приложимост на поставените цели и задачи за развитие на търговското дружество;
	3. съответствие на формулираните цели и задачи с предмета на дейност на търговското дружество;
	4. съответствие на програмата с обективното състояние на търговското дружество;
	5. логическа структура на разработката.
	(7) Критерии за оценка на проведеното събеседване:
	1. обосновано представяне на приоритетите и задачите на търговското дружество;
	2. степен на познаване на нормативната уредба;
	3. управленска компетентност;
	4. административни умения, професионални и делови качества;
	5. комуникативни и организационни способности.
	Чл. 39. (1) Комисията по провеждане на конкурса:
	1. изготвя обява за провеждане на конкурса, която се публикува на официалната интернет страница на Община Пирдоп и се поставя на информационното табло на Община Пирдоп, най-малко 20 (двадесет) календарни дни преди крайния срок за подаване на заявленията за участие;
	2. организира приемането на документите, подготовката и провеждането на конкурса;
	3. разглежда постъпилите заявления, оценява представените от кандидатите бизнес - програми за управление на дружеството за тригодишен период и провежда събеседване с кандидатите;
	4. класира участниците в конкурса.
	(2) Заседанията на комисията са редовни, ако присъстват председателят и една втора от състава й.
	(3) Решенията на комисията се вземат с обикновено мнозинство от броя на присъстващите членове.
	(4) За заседанията на комисията се води протокол, в който се съдържат взетите решения и който се подписва от всички присъстващи на заседанието членове.
	(5) Преди започване на работа членовете на комисията подписват декларация за неразгласяване на обстоятелствата, станали им известни във връзка с конкурса.
	Чл. 40. (1) В деня, определен за провеждане на конкурса, комисията отваря пликовете с изискуемите документи за участие по реда на тяхното постъпване в присъствието на явилите се кандидати, подали заявление за участие.
	(2) Пликът, съдържащ бизнес програмата за развитието и дейността на дружеството за тригодишен период се отваря, ако заявлението и документите на кандидата отговарят на изискванията, определени с решението Общински съвет - Пирдоп.
	(3) В деня на провеждане на конкурса, след преглед на изискуемите документи, комисията обявява допуснатите до по-нататъшно участие кандидати, като отваря плика с предложената бизнес програма пред съответния подал я кандидат, след което комисията продължава с разглеждато на предложените бизнес програми в закрито заседание.
	(4) Бизнес програмата се оценява в десетдневен срок от отварянето на конкурсните документи.
	(5) До събеседването се допускат кандидати, получили оценка на бизнес програмата не по-ниска от мн.добър 4,50.
	(6) Комисията за номиниране изготвя класиране на участниците за допускане до устния етап от процедурата на кандидатите и уведомява за това допуснатите кандидати.
	(7) Преди провеждане на събеседването комисията формулира въпроси, които се задават на всички кандидати.
	(8) Оценката на бизнес програмата и оценката от проведеното събеседване с кандидатите се формира по шестобалната система, като най-високата оценка е отличен 6 при точност на оценката 0,25. Оценките на комисията се формират като средноаритметично от оценките, поставени от всеки член на комисията за всеки един от определените критерии.
	(9) Класират се кандидатите, получили средноаритметична оценка от бизнес програмата и от проведеното събеседване не по-ниска от мн. добър 4,50.
	(10) В случаите, когато всички кандидати са получили оценка, по-ниска от 4,50, Общински съвет - Пирдоп прекратява процедурата по конкурса и взема решение за провеждане на нов конкурс по реда на чл. 38.
	(11) В случаите, когато няма подадени заявления или няма допуснати кандидати, комисията предлага на Общински съвет - Пирдоп да се удължи срока за подаване на заявленията с 15 (петнадесет) календарни дни. Решението за удължаване на срока се публикува по реда на чл. 39, ал. 1, т.1. Когато след удължаване на срока няма кандидат, Общински съвет - Пирдоп прекратява процедурата по конкурса.
	Чл. 41. (1) В тридневен срок от приключване на последния етап на конкурса комисията изготвя протокол за резултатите от проведения конкурс, с който предлага за одобрение от Общински съвет - Пирдоп кандидата, класиран на първо място, и класирането по ред на следващите участници.
	(2) Предложеното класиране се утвърждава от Общински съвет - Пирдоп на първото заседание след провеждане на конкурса.
	(3) След утвърждаване решението на комисията, класирането се обявява на официалната интернет страница на Община Пирдоп и се уведомяват участниците за това.
	Чл. 42. (1) В двуседмичен срок от от датата на вписване на новите членове на управителните или контролните органи в Търговския регистър към Агенция по вписванията, кметът на Община Пирдоп, оправомощен от Общински съвет – Пирдоп, сключва договор за възлагане на управлението или за контрол на съответното еднолично търговско дружество с общинско участие в капитала.
	(2) При подписване на договорите по чл. 35, ал. 1, 2 и 5, избраните членове на органите на управление или контрол представят декларация за липса на обстоятелства по чл. 20, , както и декларация по Закона за противодействие на корупцията и за отнемане на незаконно придобитото имущество, в случаите, когато е необходимо.
	(3) Договорите по чл. 35, ал.3 и 4 се сключват в срока по ал. 1, като при подписването им изпълнителните членове представят на председателя на съвета на директорите/ управителния съвет декларация за липса на обстоятелства по чл. 20, както и декларация по Закона за противодействие на корупцията и за отнемане на незаконно придобитото имущество, в случаите, когато е необходимо.
	(4) При установено несъответствие по чл. 20, договорите се сключват в двуседмичен срок от отстраняване на пречките за това.
	(5) В 7-дневен срок от сключване на договора по чл. 35, ал.3 и 4, екземпляр от него се представя в Община Пирдоп.
	Чл. 43. (1) Договорите с управителите, контрольорите, членовете на съветите се прекратяват с изтичане срока на договора, както и предсрочно:
	1. по взаимно съгласие на страните;
	2. по искане на лицето с предизвестие не по-малко от 3 месеца;
	3. при преобразуване или прекратяване на общинското еднолично търговско дружество;
	4. в случай на смърт или при поставяне под запрещение;
	5. при възникване на обстоятелство, обуславящо нормативно определена забрана или ограничение за лицето за изпълнение на съответните функции;
	6. поради фактическа невъзможност на лицето да изпълнява задълженията си, за повече от 6 месеца;
	7. при други условия, посочени в договора.
	(2) Договорите с управителите и с членовете на съветите на директорите могат да бъдат прекратени преди изтичането на срока с решение на Общински съвет - Пирдоп, без предизвестие:
	1. при неизпълнение на решения на Общински съвет - Пирдоп, като представител на собственика на капитала на дружеството.
	2. при нарушаване на закона, извършено при или по повод изпълнението на задълженията по договора или при нарушаване на настоящата наредба;
	3. при извършване на действия или бездействие на лицето, довели до влошаване на финансовите резултати на дружеството или, от които са произтекли вреди за него;
	4. при предоставяне на невярна информация за състоянието на дружеството или при съставяне или утвърждаване на документи с невярно съдържание;
	5. при извършено от управителя/член на съветите умишлено престъпление от общ характер, установено с влязла в сила присъда;
	6. при тежко нарушение или системно неизпълнение на служебните задължения;
	7. при влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобитото имущество;
	8. при несъвместимост с изискванията по чл. 20 и чл. 23, ал. 2 от Закона за публичните предприятия;
	9. поради неизпълнение на заложените показатели в одобрената бизнес програма;
	10. с решение на Общински съвет - Пирдоп - в интерес на работата;
	(3) Договорите с контрольорите могат да бъдат прекратени преди изтичане на срока без предизвестие с решение на Общински съвет - Пирдоп.
	Чл. 44. Договорите с ликвидаторите се прекратяват с изтичане срока на договора, както и предсрочно:
	1. по реда на чл. 43, ал. 1, т. 1-2, 4-6 и ал.2, т.10 от наредбата.
	Чл.45. Договорът с управителя, съответно член на съвет, както и с ликвидатора се счита за прекратен от датата на заличаване на името на лицето, заемащо съответната длъжност, в Търговския регистър към Агенцията по вписванията.
	Чл. 46. Разпоредбите на този раздел се прилагат съответно и за всички публични предприятия по смисъла на чл.2 от Закона за публичните предприятия.

Раздел VIII.
ОПРЕДЕЛЯНЕ ВЪЗНАГРАЖДЕНИЕТО НА ЧЛЕНОВЕТЕ НА ИЗПЪЛНИТЕЛНИТЕ И КОНТРОЛНИТЕ ОРГАНИ В ОБЩИНСКИТЕ ПРЕДПРИЯТИЯ - ЕДНОЛИЧНИ ТЪРГОВСКИ ДРУЖЕСТВА

	Чл. 47. Възнаграждението на управителите, членовете на изпълнителните и контролни органи на еднолични търговски дружества с общинско имущество, се определят с решение на общинския съвет, съобразно поетите задължения и отговорности в сключените договори за възлагане управлението, стойността на дълготрайните активи, числеността на персонала и другите специфични показатели, като месечното възнаграждение се определя в размер на между една и седем минимални работни заплати за страната.

Раздел IX.	
ОСОБЕНИ ПРАВИЛА ПРИ СКЛЮЧВАНЕ НА НЯКОИ ВИДОВЕ ДОГОВОРИ

	Чл. 48. (1) Сключването на договори за продажба, учредяване на вещни права и наем недвижими имоти на еднолични търговски дружества с общинско имущество, както и за продажба и наем на други дълготрайни активи на дружествата се извършва след провеждане на публичен търг или публично оповестен конкурс, при условията и по реда на настоящата наредба.
	(2) Не се изисква решение на Общински съвет - Пирдоп за сключване на договори за наем за срок до 3 /три/ години на недвижими имоти и други дълготрайни активи с обща стойност за текущата година, която не надхвърля 5 на сто от балансовата стойност на дълготрайните активи, собственост на дружеството, към 31 декември на предходната година, както и за наемните договори, сключени по реда на чл. 102, ал. 4 от Закона за лечебните заведения.
	(3) Сключването на договори за наем и/или разпоредителни сделки с дълготрайни активи на едноличните търговски дружества с общинско участие в капитала, с изключение на разпоредителни сделки с недвижими имоти и вещни права върху тях, с държавата, други общини или търговски дружества, в които държавата или друга община е едноличен собственик на капитала, може да се извършва без провеждане на публичен търг или на публично оповестен конкурс.
	(4) Сключването на договорите по предходната алинея се извършва от управителите на едноличните търговски дружества с ограничена отговорност или от изпълнителния член на съвета на директорите, съответно от управителния съвет, на едноличните акционерни дружества, след решение на Общински съвет - Пирдоп, като упражняващ правата на едноличния собственик на капитала в общинските търговски дружества. С решението Общински съвет - Пирдоп определя срока на договора и одобрява проект на договора.
	(5) Договорите за наем могат да бъдат сключени за срок до 10 години.
	(6) Продажбата на дълготрайни материални активи от общинските еднолични търговски дружества се извършва по цена, не по-ниска от справедливата пазарна оценка, определена от оценител, отговарящ на изискванията на Закона за независимите оценители.
	(7) Замяна на дълготрайни материални активи на общински еднолични търговски дружества се извършва от управителния орган на съответното търговско дружество, след решение на Общински съвет - Пирдоп. Въз основа на решението на общинския съвет управителният орган сключва договор за замяна.
	(8) Управителните органи на едноличните търговски дружества с общинско участие в капитала възлагат извършването на строителство, доставки и услуги при стриктно спазване на условията и реда, определени със Закона за обществените поръчки, или друг нормативен акт от действащото в страната законодателство.
	(9) Застроените имоти - собственост на търговски дружества, чийто капитал е повече от 50 % общинска собственост, подлежат на задължително застраховане, включително срещу природни бедствия и земетресения.
	Чл. 49. (1) Публичният търг се открива с решение на Общински съвет-Пирдоп, което съдържа:
	1. описание на обекта;
	2. вида на търга - с тайно или с явно наддаване;
	3. начална тръжна цена;
	4. стъпка на наддаване - при търговете с явно наддаване, чрез която се увеличава началната тръжна цена, като стъпката се определя като цяла стойност;
	5. размера, начина и срока на плащане на депозита за участие, който не може да бъде по- малко от 10 % от началната тръжна цена;
	6. ред за закупуване на тръжната документация, размер и начин на плащане на нейната цена, място и краен срок за нейното получаване;
	7. място и краен срок за подаване на документи за участие;
	8. условия за оглед на обекта, предмет на търга;
	9. дата, място и час на провеждане на търга, респективно на повторното провеждане на търга;
	10. специални изисквания към участниците и/или други тръжни условия, когато това се налага от вида на обекта, или произтича от закон или решението на Общински съвет - Пирдоп (респ. управителния орган на дружеството);
	11. начина и срока на плащане на цената от спечелилия търга участник.
	(2)	С решението по ал.1 Общински съвет - Пирдоп утвърждава тръжна документация, заедно с проект на договор и упълномощава управителния орган на дружеството да назначи комисия за провеждане на търга, както и да одобри протокола от проведения търг и да сключи договор със спечелилия търга участник.
	(3)	При сключване на договори за наем за срок до 3 (три) години на недвижими имоти и други дълготрайни активи с обща стойност за текущата година, която не надхвърля 5 на сто от балансовата стойност на дълготрайните активи, собственост на дружеството, към 31 -ви декември на предходната година, търгът се открива с решение на управителния орган на дружеството, което съдържа условията на търга по ал.1. Управителният орган на дружеството назначава комисия за провеждане на търга.
	Чл. 50. (1) Подготовката, организацията и провеждането на публичен търг се извършва от комисия, назначена от управителния орган на едноличното общинско търговско дружество, в състав най-малко от трима членове.
	(2) В заповедта за назначаване на тръжната комисия се определят нейният председател и членовете, включително резервни членове. В състава на комисията задължително се включва длъжностно лице от администрацията на Община Пирдоп и правоспособен юрист.
	(3) Не могат да участват в състава на комисията лица, които са заинтересовани от резултатите на търга, или са свързани лица, по смисъла на § 1 от Допълнителните разпоредби на Търговския закон, с участници в търга, както и с членовете на техни управителни или контролни органи.
	(4) Членовете на комисията подписват декларация за обстоятелствата по ал. 3 и за неразпространение на търговска и служебна информация, свързана с участниците и техните предложения.
	Чл. 51. (1) Решенията на тръжната комисия се вземат с обикновено мнозинство от членовете й. Когато член на комисията е против взетото решение, той представя особеното си мнение писмено. Особените мнения се вписват в протокола на комисията.
	(2) В случай че отсъстват повече от половината членове на комисията или отсъства правоспособният юрист и те не могат да бъдат заменени от резервните членове, заседанието на комисията се отлага за попълването на състава и, но за срок не по-дълъг от един ден. В случай че и след отлагането на заседанието съставът на комисията не може да бъде попълнен, управителният орган на едноличното общинско търговско дружество издава заповед за допълване на състава на комисията с нови членове.
	(3) За своята работа комисията води протокол, който се подписва от всички присъствали членове.
	Чл. 52. (1) Публичен търг се провежда въз основа на тръжна документация, утвърдена с решение на Общински съвет - Пирдоп, респективно с решение на управителния орган на дружеството.
	(2) Тръжната документация съдържа:
	1. описание на обекта - предмет на търга;
	2. вида на търга - с тайно или явно наддаване;
	3. начална тръжна цена;
	4. стъпката на наддаване - при търговете с явно наддаване, чрез която се увеличава началната тръжна цена, като стъпката се определя като цяла стойност;
	5. размера, начина и срока на плащане на депозита за участие, който не може да бъде по - малко от 10 % от началната тръжна цена;
	6. ред за закупуване на тръжната документация, размер и начин на плащане на нейната цена, място и краен срок за нейното получаване;
	7. място и краен срок за подаване на документи за участие;
	8. условия за оглед на обекта, предмет на търга;
	9. дата, място и час на провеждане на търга, респективно на повторното провеждане на търга;
	10. специални изисквания към участниците и/или други тръжни условия, когато това се налага от вида на обекта, или произтича от закон или решението на Общински съвет - Пирдоп (респ. управителния орган на дружеството);
	11. начина и срока на плащане на цената от спечелилия търга участник.
	12. образци на документи, които участникът следва да попълни;
	13. проект за договор;
	14. адрес и телефон за връзка.
	Чл. 53. (1) Условията на търга по предходните членове се разгласяват чрез официалната интернет страница Община Пирдоп най-малко 14 (четиринадесет) календарни дни преди датата на провеждане на търга.
	(2) Обявата трябва да съдържа информация за предмета на търга, цената на тръжните книжа, размера на депозитната вноска, дата и място на провеждане на търга, адрес и телефон за информация и други данни, съгласно разпоредбите на настоящата наредба.
	Чл.54. Когато след изтичане на срока за закупуване на тръжната документация, за търга няма закупена такава, управителният орган на дружеството може:
	1. да вземе решение за промяна датата на провеждането на търга и съответно удължаване срока за закупуването на тръжна документация;
	2. да вземе решение за закриване на търга.
	Чл. 55. (1) Търгът се провежда от комисията, назначена с решение на управителния орган на дружеството, в деня, часа и мястото, посочени в тръжната документация.
	(2) Търгът се открива от председателя на комисията, а при негово отсъствие - от заместник-председателя, който прочита регистъра на подадените от кандидатите пликове с тръжни документи за участие в търга, по реда на тяхното постъпване.
	(3) От момента на откриване на търга участниците нямат право да разговарят по между си, да провеждат телефонни разговори, както и да разменят информация по между си по друг начин. При нарушение на изискванията по предходното изречение, по решение на комисията, съответният участник може да бъде отстранен от по-нататъшно участие в търга.
	Чл. 56. (1) Регистрирането на участниците в търга започва с тяхното допускане.
	(2) Допускането на кандидатите до участие в търга се осъществява от комисията чрез отваряне на пликовете с тръжни документи на отделните участници по реда на тяхното постъпване, и извършване на проверка относно редовността и пълнотата на представените документи, съобразно изискванията, посочени в тръжните книжа.
	(3) Всеки допуснат до участие в търга кандидат се вписва в регистъра на допуснатите до участие в търга кандидати.
	Чл. 57. Комисията отказва да допусне кандидат за участие в случай, че установи непълнота на представените документи или неспазване на изискванията, посочени в тръжните книжа.
	Чл. 58. След регистрирането на допуснатите кандидати за участие в търга, се пристъпва към процедурата по наддаване, в която участват само допуснатите кандидати.
	Чл. 59. (1) При търг с явно наддаване председателят на комисията обявява първоначалната цена, от която да започне наддаването, и обявява стъпката на наддаване, определена в решението на Общински съвет-Пирдоп, респ. решението на управителния орган на дружеството.
	(2) Наддаването се извършва чрез гласно обявяване от участниците на последователни суми над началната цена, по реда на регистрирането им. Всяко увеличение трябва да бъде равно на наддавателната стъпка.
	(3) Участниците обявяват високо и ясно предлаганите от тях суми. Обявената от участника сума го обвързва към комисията и другите участници в търга без право на позоваване на грешка.
	(4) Преди третото обявяване на последната оферта се прави предупреждение, че е последна, и ако няма други предложения, наддаването приключва със звуков сигнал от председателя, който обявява спечелилия търга и предложената окончателна цена, след което закрива търга.
	(5) Не се връща депозитът на участник, който е определен за спечелил търга, но откаже да заплати предложената от него цена.
	Чл. 60. (1) Търг с тайно наддаване се провежда чрез предварително подаване на писмени предложения от всеки участник в 2 (два) броя запечатани пликове - 1 (един) за изискуемите документи и 1 (един) за ценовата оферта.
	(2) В деня на провеждането на търга комисията разпечатва подадените пликове и се запознава с редовността на подадените документи.
	(3) По преценка на председателя на комисията заседанието й може да бъде открито или закрито.
	(4) Комисията отбелязва върху всеки плик входящия номер на офертата на кандидата, името му, платежния документ за внесен депозит, предложената цена и другите обстоятелства по редовността на подадените документи.
	(5) Редовно подадените оферти се класират според размера на предложената цена за обекта. В случай че двама или повече кандидати са предложили еднаква най-висока цена, търгът завършва с явно наддаване между тях, като наддаването започва от предложената цена.
	(6) Обстоятелствата по ал. 4 и ал. 5 се констатират с протокол на комисията, който се подписва от всичките й членове.
	Чл. 61. (1) В случай, че има закупени тръжни книжа, но за търга няма кандидат със заявено участие чрез подаване на плик с тръжни документи до обявения краен срок, търг не се провежда и същият се обявява за непроведен.
	(2) В случай, че има закупени тръжни книжа и има кандидат/и със заявено участие чрез подаване на плик с тръжни документи до обявения краен срок, но в деня, часа и мястото, определени за провеждане на търга, не се яви нито един кандидат, провеждането на търга се отлага с два часа. Ако след изтичането им, отново не се яви кандидат, търгът се обявява за непроведен и се провежда повторно. Когато на търга, провеждан повторно, се яви само един кандидат, той се обявява за спечелил търга, при положение, че предложи цена, представляваща началната тръжна цена, увеличена с поне една стъпка - при търг с явно наддаване, и по предложената от кандидата цена, която не може да бъде по-ниска от началната тръжна цена - при търг с тайно наддаване.
	Чл. 62. При заявено участие чрез подаване на плик с тръжни документи само от 1 (един) кандидат, търгът се провежда, като след извършване на проверката относно редовността и пълнотата на представените документи, съобразно изискванията, посочени в тръжните книжа, ако кандидатът бъде допуснат до участие, същият се обявява за спечелил търга, при положение, че предложи цена, представляваща началната тръжна цена, увеличена с поне една стъпка - при търг с явно наддаване, и по предложената от кандидата цена, която не може да бъде обявената началната тръжна цена и по-ниска от нея - при търг с тайно наддаване.
	Чл. 63. В случай, че в резултат на отстраняване на кандидат/и от участие в търга бъде допуснат само 1 (един) кандидат, същият се обявява за спечелил търга, при положение, че предложи цена, представляваща началната тръжна цена, увеличена с поне една стъпка - при търговете с явно наддаване, и по предложената от кандидата цена, която не може да бъде обявената началната тръжна цена и по-ниска от нея - при търг с тайно наддаване.
	Чл. 64. Когато на търга се яви само 1 (един) кандидат от подалите заявление за участие, търгът се отлага с един час и ако след този срок не се яви друг, кандидатът се обявява за спечелил, при положение, че предложи цена, представляваща началната тръжна цена, увеличена с поне една стъпка - при търговете с явно наддаване, и по предложената от кандидата цена, която не може да обявената началната тръжна цена и по-ниска от нея - при търг с тайно наддаване.
	Чл. 65. Ако нито един от кандидатите за участие в търга не бъде регистриран по реда от настоящата наредба, председателят на комисията закрива търга.
	Чл. 66. Когато след започване на процедурата по наддаване никой от участниците не обяви цена, по-висока от началната тръжна цена с определената стъпка на наддаване - при търговете с явно наддаване, търгът се закрива. Внесените депозити на участниците не се възстановяват.
	Чл. 67. (1) Въз основа на резултатите от търга, управителният орган на дружеството сключва договор със спечелилия търга участник.
	(2) За спечелил търга се определя участникът, предложил най-високата цена. Той е длъжен да заплати предложената цена в сроковете и съгласно условията на търга. При неизпълнение депозитът на първия участник се задържа, а за спечелил търга се определя участникът, предложил следващата по размер цена.
	(3) Депозитът на спечелилият търга участник се задържа като гаранция за сключване на договор и се прихваща от цената.
	(4) Депозитът за участие на поканените и отказали да сключат сделка участници не се възстановява.
	(5) Внесените депозити за участие на нерегистрираните за търга кандидати и на неспечелилите търга участници се възстановяват по банков път по посочената от тях в тръжната документация банкова сметка. Върху тези суми не се дължат лихви.
	Чл. 68. (1) Публично оповестения конкурс се открива с решение на Общински съвет - Пирдоп, което съдържа:
	1. описание на обекта на конкурса;
	2. начална конкурсна цена;
	3. размера, начина и срока на плащане на депозита за участие, който не може да бъде по- малко от 10 % от конкурсната цена;
	4. ред за закупуване на конкурсната документация, размер и начин на плащане на нейната цена, място и краен срок за нейното получаване;
	5. място и краен срок за подаване на документи за участие и оферти;
	6. условия за оглед на обекта, предмет на конкурса;
	7. дата, място и час на провеждане на конкурса, респективно за повторното провеждане на конкурса;
	8. начина и срока на плащане на цената от спечелилия конкурса участник;
	9. общи и специални условия на конкурса и изисквания към участниците, когато това се налага от вида на обекта, или произтича от закон или решението на Общински съвет - Пирдоп (респ. управителния орган на дружеството);
	10. други условия в съответствие с целите на конкурса;
	11. изчерпателен списък на документите, които следва да бъдат представени от кандидатите;
	12. методика за оценка на постъпилите кандидатури - задължителна част от конкурсната документация.
	(2) С решението по ал.1 Общински съвет - Пирдоп утвърждава конкурсна документация, ведно с проект на договор и упълномощава управителния орган на дружеството да назначи комисия за провеждане на конкурса, както и да одобри протокола от проведения конкурс и сключи договор със спечелилия конкурса участник.
	(3) При сключване на договори за наем за срок до 3 (три) години на недвижими имоти и други дълготрайни активи с обща стойност за текущата година, която не надхвърля 5 на сто от балансовата стойност на дълготрайните активи, собственост на дружеството, към 31 -ви декември на предходната година, публично оповестения конкурс се открива с решение на управителния орган на дружеството, което съдържа условията на конкурса по ал.1. Управителният орган на дружеството назначава комисия за провеждане на конкурса.
	Чл. 69. (1) Подготовката, организацията и провеждането на публично оповестен конкурс се извършва от комисия, назначена от управителния орган на едноличното общинско търговско дружество, в състав най-малко от трима членове.
	(2) В заповедта за назначаване на тръжната комисия се определят нейният председател и членовете, включително резервни членове. В състава на комисията задължително се включва длъжностно лице от администрацията на Община Пирдоп и правоспособен юрист.
	(3) Не могат да участват в състава на комисията лица, които са заинтересовани от резултатите на търга, или са свързани лица, по смисъла на § 1 от Допълнителните разпоредби на Търговския закон, с участници в търга, както и с членовете на техни управителни или контролни органи.
	(4) Членовете на комисията подписват декларация за обстоятелствата по ал. 3 и за неразпространение на търговска и служебна информация, свързана с участниците и техните предложения.
	Чл. 70. (1) Решенията на конкурсната комисия се вземат с обикновено мнозинство от членовете й. Когато член на комисията е против взетото решение, той представя особеното си мнение писмено. Особените мнения се вписват в протокола на комисията.
	(2) В случай че отсъстват повече от половината членове на комисията или отсъства правоспособният юрист и те не могат да бъдат заменени от резервните членове, заседанието на комисията се отлага за попълването на състава и, но за срок не по-дълъг от един ден. В случай че и след отлагането на заседанието съставът на комисията не може да бъде попълнен, управителният орган на едноличното общинско търговско дружество издава заповед за допълване на състава на комисията с нови членове.
	(3) За своята работа комисията води протокол, който се подписва от всички присъствали членове.
Чл. 71. (1) Публично оповестен конкурс се провежда въз основа на конкурсна 	документация, утвърдена с решение на Общински съвет - Пирдоп, респективно с решение на управителния орган на дружеството.
	(2) Конкурсната документация съдържа:
	. описание на обекта - предмет на конкурса;
	2. начална конкурсна цена;
	3. размера, начина и срока на плащане на депозита за участие, който не може да бъде по - малко от 10 % от конкурсната цена;
	4. ред за закупуване на конкурсната документация, размер и начин на плащане на нейната цена, място и краен срок за нейното получаване;
	5. място и краен срок за подаване на документи за участие и оферти;
	6. условия за оглед на обекта, предмет на конкурса;
	7. дата, място и час на провеждане на конкурса, респективно повторното провеждане на конкурса;
	8. начина и срока на плащане на цената от спечелилия конкурса участник;
	9. общи и специални условия на конкурса и изисквания към участниците, когато това се налага от вида на обекта, или произтича от закон или решението на Общински съвет - Пирдоп (респ. управителния орган на дружеството);
	10. други условия в съответствие с целите на конкурса;
	11. изчерпателен списък на документите, които следва да бъдат представени от кандидатите;
	12. методика за оценка на постъпилите кандидатури - задължителна част от конкурсната документация;
	13. образци на документи, които участникът следва да попълни;
	14. проект за договор;
	15. адрес и телефон за връзка.
	(3) В конкурсната документация се посочва изрично, че ценовата оферта на кандидата се поставя в отделен непрозрачен плик, който се отваря след проверката по допустимост на всички кандидати.
	Чл. 72. (1) Условията на конкурса се разгласяват чрез обявление на официалната интернет страница и на информационното табло на Община Пирдоп най-малко 14 (четиринадесет) календарни дни преди датата на провеждане на конкурса.
	(2) Обявата трябва да съдържа информация за предмета на конкурса, цената на конкурсните книжа, размера на депозитната вноска, дата и място на провеждане на конкурса, адрес и телефон за информация и други данни, съгласно разпоредбите на настоящата наредба.
	Чл. 73. Когато след изтичане на срока за закупуване на конкурсната документация, за конкурса няма закупена такава, управителният орган на дружеството може:
	1. да вземе решение за промяна датата на провеждането на конкурса и съответно удължаване срока за закупуването на конкурсна документация;
	2. да вземе решение за закриване на конкурса.
	Чл. 74. (1) Конкурсът се провежда от комисията, назначена с решение на управителния орган на дружеството, в деня, часа и мястото, посочени в конкурсната документация.
	(2) Конкурсът се открива от председателя на комисията, който прочита регистъра на подадените от участниците конкурсни документи, по реда на тяхното постъпване.
	(3) От момента на откриване на конкурса участниците нямат право да разговарят по между си, да провеждат телефонни разговори, както и да разменят информация по между си по друг начин. При нарушение на изискванията по предходното изречение, по решение на комисията, съответният участник може да бъде отстранен от по-нататъшно участие в конкурса.
	Чл. 75. Допускането на кандидатите до участие в конкурса се осъществява от комисията, която в присъствието на всички кандидати отваря входнирания плик за участие от съответния кандидат и извършва проверка на представените от кандидатите документи, относно тяхната редовност и пълнота, съобразно изискванията посочени в конкурсните книжа.
	Чл. 76. Комисията отказва да допусне кандидат за участие в случай, че установи непълнота на представените документи или неспазване на изискванията, посочени в конкурсните книжа.
	Чл. 77. (1) След регистрирането на допуснатите до участие в конкурса кандидати комисията продължава работата си в едно или няколко закрити заседания, като разглежда офертите само на допуснатите кандидати.
	(2) Комисията разглежда офертите и взема решение в закрито заседание.
	(3) Комисията започва разглеждането на офертите по реда на регистрирането на участниците.
	Чл. 78. (1) Комисията оценява и класира представените оферти.
	(2) Комисията не класира кандидат, чиято оферта не отговаря на изискванията на конкурсната документация, или на условията, при които е обявен конкурсът.
	(3) Конкурсната комисия класира по ред участниците съобразно степента на удовлетворяване на конкурсните условия и предлага на управителния орган на дружеството да одобри протокола от проведения конкурс и да определи участника, спечелил конкурса.
	Чл. 79. (1) В случай, че има закупени конкурсни книжа, но за конкурса няма кандидат със заявено участие чрез подаване на плик с конкурсни документи до обявения краен срок, конкурс не се провежда и същият се обявява за непроведен.
	(2) В случай, че има закупени конкурсни книжа и има кандидат/и със заявено участие чрез подаване на плик с конкурсни документи до обявения краен срок, но в деня, часа и мястото, определени за провеждане на конкурса, не се яви нито един кандидат, провеждането на конкурса се отлага с 2 /два/ часа. Ако след изтичането им, отново не се яви кандидат, конкурс не се провежда и същият се обявява за непроведен.
	(3) При заявено участие чрез подаване на плик с конкурсни документи само от един кандидат, конкурсът се провежда, като след извършване на проверката относно редовността и пълнотата на представените документи, съобразно изискванията, посочени в конкурсните книжа, ако кандидатът бъде допуснат до участие, комисията разглежда представената от него оферта.
	(4) В случай, че в резултат на отстраняване на кандидат/и от участие в конкурса бъде допуснат само един кандидат, конкурсът се провежда, като комисията разглежда представената от него оферта.
	Чл. 80. Ако нито един от кандидатите за участие в конкурса не бъде допуснат до участие, председателят на комисията закрива конкурса.
	Чл. 81. (1) Въз основа на резултатите от конкурса, управителният орган на дружеството сключва договор със спечелилия конкурса участник.
	(2) За спечелил конкурса се обявява кандидатът, чието предложение най-пълно удовлетворява конкурсните условия. Кандидатите се уведомяват за класирането и за резултатите от конкурса, като с уведомлението до спечелилия конкурса участник се посочва и срок за сключване на договора. В случай, че в срока не бъде сключен договорът по вина на спечелилия конкурса участник, депозитът на този участник се задържа, а за спечелил конкурса се определя следващият класиран кандидат, удовлетворил конкурсните условия.
	(3) Депозитът на спечелилия конкурса участник се възстановява след подписване на съответния договор.
	(4) Депозитът за участие на поканените и отказали да сключат сделка участници не се възстановява.
	(5) Внесените депозити за участие на недопуснатите за конкурса кандидати и на неспечелилите конкурса участници се възстановяват по банков път по посочената от тях в конкурсната документация банкова сметка. Върху тези суми не се дължат лихви.
	Чл. 82. (1) Ако за участие в конкурса няма подадени оферти, конкурсът може да бъде обявен повторно от управителния орган на дружеството в тримесечен срок от крайната дата за получаване на документи за участие или да бъде прекратен с решение на управителния орган на дружеството, за което се уведомява общинския съвет.
	(2) Ако офертите на допуснатите кандидати не отговарят на предварително обявените условия в конкурсната документация, комисията предлага на управителния орган на дружеството да вземе решение за прекратяване на конкурса, за което решение се уведомява общинския съвет.

Раздел Х.
УЧАСТИЕ НА ОБЩИНАТА В ДРУГИ ТЪРГОВСКИ ДРУЖЕСТВА

	Чл. 83. (1) Общината може да участва в други търговски дружества чрез придобиване на дялове или акции от вече съществуващи дружества, или съвместно с други правни субекти да учредява търговски дружества, след решение на общинския съвет.
	(2) Решенията по ал. 1 се вземат от общинския съвет с мнозинство повече от половината от общия брой на общинските съветници, по предложение на кмета на общината или общински съветник.
	(3) Предложението трябва да съдържа обосновка на необходимостта и/или целесъобразността от участието на общината в друго търговско дружество, в което Община Пирдоп не е едноличен собственик на капитала, както и информация за реда, по който са избрани останалите съдружници/акционери.
	(4) С решението по ал. 1 общинският съвет определя и дяловото участие на общината, приема устава/дружествения договор на дружеството и избира представителите на общината в органите на управление на търговските дружества. Със същото решение могат да се поставят и други условия за участието на общината в търговските дружества.
	Чл. 84. (1) Решенията за участие на Община Пирдоп като съдружник или акционер в търговски дружества с парични или непарични вноски се вземат от общинския съвет по предложение на кмета на общината или общински съветник.
	(2) Предложението трябва да съдържа пълно описание на непаричната вноска и обосновка на необходимостта и/или целесъобразността от внасянето й в търговското дружество.
	(3) Решението по ал. 1 за участие с непарична вноска съдържа пълно описание на непаричната вноска и се взема с мнозинство от две трети от общия брой на общинските съветници.
	(4) Непаричната вноска на общината се оценява от 3 независими вещи лица, назначени от длъжностното лице по регистрация към Агенцията по вписванията по реда на чл. 72 от Търговския закон.
	(5) Оценката па ал. 4 се приема с решение на общинския съвет, с поименно гласуване и мнозинство от две трети от общия брой на общинските съветници.
	(6) Ако общинският съвет не приеме оценката на непаричната вноска, може да вземе решение за участие на общината с парична вноска или да откаже участие в дружеството.

Раздел XI.
УЧАСТИЕ НА ОБЩИНАТА В ГРАЖДАНСКИ ДРУЖЕСТВА И СКЛЮЧВАНЕ НА ДОГОВОРИ ЗА СЪВМЕСТНА ДЕЙНОСТ ПО ЗАКОНА ЗА ЗАДЪЛЖЕНИЯТА И ДОГОВОРИТЕ ЗА ОСЪЩЕСТВЯВАНЕ НА СТОПАНСКА ДЕЙНОСТ

	Чл. 85. (1) За осъществяване на стопанска дейност Община Пирдоп може да участва в граждански дружества, образувани по реда на Закона за задълженията и договорите и да сключва договори за съвместна дейност.
	(2) С договора за гражданско дружество общината съвместно с друго лице или лица се съгласяват да обединят своята дейност за постигането на една обща цел.
	(3) Инициативата за създаване на гражданско дружество може да бъде на кмета на общината или заинтересовано лице, чрез отправяне на предложение до кмета на общината.
	Чл. 86. Общината и търговските дружества с повече от 50 на сто общинско участие в капитала може да участват в граждански дружества или да сключват договори за съвместна дейност само с лица, одобрени с решение на общинския съвет.
	Чл. 87. (1) Решението за учредяване на гражданско дружество, съответно за сключване на договор за съвместна дейност се взема от общинския съвет с мнозинство повече от половината от общия брой на общинските съветници, по предложение на кмета на общината.
	(2)	 Предложението до общинския съвет трябва да съдържа обосновка на необходимостта и/или целесъобразността от учредяване на гражданското дружество, съответно за сключване на договор за съвместна дейност и невъзможността конкретната стопанска нужда, за която се учредява, съответно сключва договор за съвместна дейност, да бъде задоволена чрез някоя от формите по чл. 2, ал. 2, т.1 и т. 3.
	(3) Решението по ал. 1 за образуване на гражданско дружество, съответно за сключване на договор за съвместна дейност, съдържа:
	1. лицето/лицата, участващи в гражданското дружество или в договора за съвместна дейност;
	2. наименованието, под което ще бъде осъществявана съвместната дейност;
	3. седалището и адреса на управление на дружеството;
	4. стопанската цел, за която се образува дружеството;
	5. срока, за който се образува дружеството или се сключва договора за съвместна дейност;
	6. приемане на дружествения договор.
	7. размера на вноските които съдружниците следва да внесат или определяне на имотите или вещите, които следва да внесат, ако са предвидени такива.
	8. други условия, определени от нормативен акт или спецификата на стопанската дейност.
	(4) В дружествения договор се определят случаите, в които решенията относно работите на дружеството се вземат от общинския съвет.
	(5) Договорът за гражданско дружество или съвместна дейност се сключва от кмета на общината по пълномощие, след съответното решение на общинския съвет.
	(6) Общината може да участва в граждански дружества със свободни имоти и вещи или вещни права върху имоти - частна общинска собственост, след решение на общинския съвет, прието поименно с мнозинство от две трети от общия брой на общинските съветници.
	Чл. 88. (1) Общински съвет - Пирдоп определя представител на Община Пирдоп в гражданското дружество.
	(2) Лицето по ал.1 има правата и задълженията, предвидени от закона и дружествения договор.
	(З) В дружествения договор се определят случаите, в които решенията относно дейността на дружеството се вземат от Общински съвет - Пирдоп.
	Чл. 89. Въпросите относно органите на дружеството, включително условията и реда за формирането им и за техните правомощия се уреждат в дружествения договор.
	Чл. 90. Относно неуредените в този раздел въпроси се прилагат разпоредбите на Закона за задълженията и договорите, дружествения договор и законодателството на Република България, уреждащо тази материя.

Глава трета.
РЕГИСТЪР НА  ДРУЖЕСТВАТА С ОБЩИНСКО УЧАСТИЕ

	Чл. 91. В Община Пирдоп се водят следните публични регистри:
	1. регистър за търговските дружества с общинско участие в капитала;
	2. регистър за гражданските дружества, в които участва общината;
	3. регистър за общинските предприятия;
	4. регистър за юридическите лица с нестопанска цел;
	Чл. 92. Органите на управление на общинските предприятия - еднолични търговски дружества и лицата, които представляват Община Пирдоп в търговските дружества, в които е акционер или съдружник, изпращат на длъжностното лице, водещо регистъра, заверени преписи от актовете, удостоверения и други документи, относно обстоятелствата, подлежащи на вписване.
	Чл. 93. Представителите на общината в гражданските дружества, в които участва общината, изпращат заверени преписи от издадени от тях актове, относно обстоятелства, подлежащи на вписване в регистъра в 7 дневен срок от издаването им.
Преходни и Заключителни разпоредби
	§ 1. Тази наредба се издава на основание чл. 51а, ал. 4 от Закона за общинската собственост.
	§2. Наредбата отменя Наредба за упражняване правото на собственост на общината върху общинската част от капитала на търговските дружества, приета с Решение № 36 по Протокол №4 от 27.05.2004 г. на Общински съвет - Пирдоп.
	§ 3. Наредбата е приета с Решение № 9 по Протокол № 1 от 28.012021 г. от заседание на Общински съвет - Пирдоп и влиза в сила, след влизане в сила на решението за приемането й.
	§ 4. Разпоредбите на тази наредба се прилагат доколкото не противоречат на
нормативен акт от по-висок ранг.
	§ 5. Настоящата наредба не се прилага за общинските предприятия по смисъла на чл.52 от Закона за общинската собственост.
	§ 6. За неуредени в наредбата случаи се прилагат разпоредбите на българското законодателство и по специално Търговския закон, Закона за общинската собственост, Закона за задълженията и договорите, Закона за лечебните заведения и други относими нормативни актове по тяхното прилагане.
	§ 7. Когато учредителните актове на общинските еднолични търговски дружества противоречат на настоящата наредба, същите се привеждат в съответствие с нея.
	§ 8. В случаите по §7 до приемане на решение на Общински съвет - Пирдоп за изменение и допълнение на устава, съответно дружествения договор и вписване на промените в търговския регистър се прилага уставът, съответно дружествения договор и правилника за работа на управителните тела на съответното дружество.
	§ 9. Сделките по продажба, отдаване под наем, учредяване на вещни права върху недвижими имоти на едноличните търговски дружества с общинско участие в капитала, както и за продажба или наем на други дълготрайни активи на дружествата, за които има взето решение на Общински съвет - Пирдоп се приключват по досегашния ред. Процедурите по наемане на недвижими имоти и други дълготрайни активи на едноличните търговски дружества с общинско участие в капитала, за които не е необходимо вземане на решение от Общински съвет-Пирдоп, се провеждат при спазване на устава, съответно дружествения договор и правилниците за работа на управителните органи на дружествата.
	§ 10. Изпълнението на Наредбата се възлага на Кмета на Общината.

